**OIKEUSMINISTERIÖ Perustelumuistio, LUONNOS**

**Erityisasiantuntija 30.5.2022**

**Joanna Grandell**

**OIKEUSMINISTERIÖN ASETUS VANHEMMUUS- JA ELATUSASIOISSA KÄYTETTÄVISTÄ LOMAKKEISTA**

**Yleistä**

Vanhemmuuslaki ( / ) tulee voimaan 1 päivänä tammikuuta 2023. Lailla kumotaan isyyslaki (11/2015) ja äitiyslaki (253/2018). Lakien kumoutumisen myötä kumoutuvat myös isyys- ja äitiysasioissa käytettävistä lomakkeista annetut oikeusministeriön asetukset 1474/2015 ja 163/2019. Tarkoituksena on, että nämä asetukset korvataan yhdellä oikeusministeriön asetuksella.

**Säännöskohtaiset perustelut**

1 §

Pykälässä lueteltaisiin ne vanhemmuuslaissa tarkoitetut asiakirjat, jotka on laadittava Terveyden ja hyvinvoinnin laitoksen vahvistaman kaavan mukaiselle lomakkeelle.

Säännös vastaa pääasiallisesti voimassa olevaa sääntelyä, mutta tarvittavien lomakkeiden luetteloa on hieman päivitetty Terveyden- ja hyvinvoinnin laitokselta ja Digi- ja väestötietovirastolta saatujen tietojen perusteella. Luetteloon on lisätty vanhemmuuslain 27 §:ssä ja 12 §:n 2 momentissa tarkoitetuista oikeudenomistajista laadittava yhteenveto, joka on tosiasiallisesti ollut käytössä lastenvalvojien työtä ohjaavana ja yhdenmukaistavana asiakirjana jo nykyisin. Asiakirjasta on tarpeen yhdenmukaisuussyistä säätää asetuksessa.

Ehdotetun pykälän 6 kohdan mukaan vanhemmuuslain 25 §:ssä tarkoitettu vanhemmuuden tunnustamisesta laadittava asiakirja on laadittava Terveyden ja hyvinvoinnin laitoksen vahvistaman kaavan mukaiselle lomakkeelle. Terveyden ja hyvinvoinnin laitoksen vahvistamalla kaavalla tarkoitetaan siihen lisättävää rakenteista tietosisältöä sekä asiakirjan täyttämisen tueksi annettavia ohjeita. Ehdotettu säännös vastaa voimassaolevaa sääntelyä, mutta on huomattava, että verkkolomakkeeseen pohjautuva sähköinen ilmoitusjärjestelmä tulee korvaamaan nykyisin ennakkotunnustamistilanteissa käytetyn lomakkeen. Lomakkeesta tehdään kuitenkin edelleen myös manuaalinen versio häiriötilanteita varten. Digi- ja väestötietovirasto vastaa sähköisen ilmoitusjärjestelmän käyttöliittymäsuunnittelusta.

2 §

Pykälässä lueteltaisiin ne lapsen elatuksesta annetussa laissa tarkoitetut lomakkeiden kaavat, jotka oikeusministeriö asettaa saataville. Ehdotettu säännös vastaa pääosin voimassa olevan isyys- ja elatusasioissa käytettävistä lomakkeista annetun asetuksen säännöstä. Viittaukset sosiaalilautakuntaan muutettaisiin kuitenkin viittauksiksi hyvinvointialueeseen.

**Toimivalta**

Vanhemmuuslain 69 §:n 2 momentin mukaan oikeusministeriön asetuksella säädetään niistä vanhemmuuden selvittämiseen, tunnustamiseen ja vahvistamiseen liittyvistä asiakirjoista, jotka annetaan asianomaiseen tarkoitukseen vahvistetuilla lomakkeilla. Terveyden ja hyvinvoinnin laitos vahvistaa käytettävien lomakkeiden kaavat.

Lapsen elatuksesta annetun lain (704/1975) 17 §:n 2 momentin mukaan tarkempia säännöksiä elatusavusta sovittaessa ja vahvistettaessa käytettävistä lomakkeista annetaan oikeusministeriön asetuksella.

**Vaikutukset**

Terveyden ja hyvinvoinnin laitokselta saadun arvion mukaan vanhemmuuden selvittämiseen, tunnustamiseen ja vahvistamiseen liittyvien asiakirjojen uudistamistyöstä aiheutuu laitokselle noin 51 000 euron kertakustannus. Kustannukset on tarkoitus kattaa vuoden 2022 valtion toisen lisätalousarvioesityksen yhteydessä.

**Asian valmistelu**

Asetusehdotus on valmisteltu oikeusministeriössä yhteistyössä Terveyden ja hyvinvoinnin laitoksen ja Digi- ja väestötietoviraston kanssa. Tarvittavien lomakkeiden valmistelu on jo aloitettu Terveyden ja hyvinvoinnin laitoksella.

[Oikeusministeriö vastaanotti lausuntokierroksen aikana lausunnot….

Asetusehdotus on tarkastettu oikeusministeriön laintarkastuksessa.]

**Voimaantulo**

Asetuksen on tarkoitus tulla voimaan samanaikaisesti vanhemmuuslain kanssa eli 1.1.2023.